Alistair Theirin

Alistair Szürke Őrként (Kép forrása: https://darantha.artstation.com/projects/DxYvWE)

### Romantikus kapcsolat

Anora Mac Thir (politikai házasság, feleség)

### Életkor

21 év (9:31-ben)

*"Mi? Vezetni? Én? Nem, nem, nem, semmi vezetés! Rossz dolgok történnek, ha én vezetek! Eltévedünk, emberek meghalnak, és következőnek arra ébredek, hogy össze vagyok kötözve és nincs rajtam nadrág!" - Alistair Agnesnek a trónöröklésről*

Alistair Theirin Ferelden jelenlegi királya, az Ötödik Veszedelem hőse, aki végzett Urthemiel Fődémonnal. Évekig csak kevesek tudták, hogy királyi sarj, mivel Maric fattyú fia volt. A származását azonban még ma is titkok övezik, sokkal ő maga sincs tisztában: például meggyőződése, hogy egy szolgálólány volt az anyja - valójában egy tünde mágusnő gyermeke.

## Kinézet

Alistair magas fiatal férfi, viszonylag erős alkattal tekintve, hogy jellemzően nehéz páncélzatot visel és kardot forgat. A haja szőke, rövidre nyírva hordja, az arca enyhén borostás. A szemei mogyoróbarnák, a bőre viszonylag sápadt. Az egész stílusából süt, hogy mennyire fiatal.

Szürke Őrként jellemzően az Őrök hagyományos viseletét, a kék-ezüst nehéz páncélt hordta. Jelenleg a pajzsa és a kardja is örökség: Duncannek, az előző Őrparancsnoknak hátrahagyott tárgyai. Királyként már nem igazán vesz részt ténylegesen a harcokban, kényelmesebb, de elegáns udvari viselet jellemzi. szőrmével szegett gallérral, és esetenként palásttal. Egyes ünnepélyeken díszpáncélzatban jelenik meg.

## Személyiség

Alistair alapvetően kellemes, laza, könnyed személyiség, akivel bárki könnyen szót tud érteni. Ahogy ő fogalmaz, ő az a tag, aki általában "a rossz híreket, és a vicces megjegyzéseket" szolgáltatja. A legtöbb dologhoz képes erős szarkazmussal viszonyulni, de a humora soha nem fordul bántóba: nagyon fontos tulajdonsága a jóindulata, minden és mindenki iránt. Minden tettét erősen mérlegeli morális szempontból, gyűlöli a felesleges erőszakot, ellenzi a hazugságot, és rendkívül bátor, ha az elveiért vagy a barátaiért kell kiállnia. Fontos számára a család, valószínűleg pont azért, mert igazából sosem rendelkezett vele - de nagyon szeretett volna tartozni valahová.

Nem kifejezetten vezéregyéniség - bár remek harcos, és csatában feltalálja magát, alapvetően nehezen boldogul, ha az élre kell állnia, jobban szereti átadni a vezetést. Ez kicsit változott az utóbbi időben... rengeteg nehézséggel szembesült az Ötödik Veszedelem alatt, személyes és globális szinten is, valamint Agnesszel való barátsága is arra ösztönözte, hogy tanuljon meg kiállni magáért és vállalni a felelősséget: ez jó alapot jelentett ahhoz, hogy készen álljon elfoglalni a trónt, és Ferelden királyává válni. Az az érzés mindenesetre a mai napig megmaradt benne, hogy nem szereti, ha a szerepével azonosítják: fontos számára, hogy legyenek emberek, akik őt mint embert kedvelik, nem csak mint királyt.

## Története

### Az Ötödik Veszedelem előtt

A Sárkány Korában, 9:10-ben született Redcliffe környékén. Úgy tudja, az anyja egy szolgálólány volt a kastélyban, aki nem sokkal a születése után meghalt: valójában egy Szürke Őr mágus, egy Fiona nevű tünde gyermeke. Az anyja ragaszkodott hozzá, hogy a származása sose derüljön ki, és abban a hitben nőjön fel, hogy a valódi anyja halott: ezzel megkímélte azoktól nehézségektől, amit potenciálisan a tündevérűség és egy mágus szülő jelenthetett volna. A kérését valóra váltották, Alistair Redcliffe-ben nevelkedett, Arl Eamon szárnyai alatt. Később, mikor az Arl feleségül vett egy fiatal nemes nőt, Isolde-ot, a fiút a Káptalannak adták, hogy templomos legyen belőle: a felreppenő pletykák, hogy valójában Eamon fattya, ártottak a megítélésüknek. A templomosok kiképzésének sosem ért igazából a végére, nem kezdett rendszeresen líriumot fogyasztani, mert mielőtt elért volna odáig, Duncan, a fereldeni őrparancsnok elhozta a Káptalantól, és a Besorozás jogával Szürke Őrré tette.

### Az Ötödik Veszedelem alatt

Alistair és Agnes Cowen, egy másik fiatalabb Szürke Őr együtt mentek Ostagarba, amikor Cailan király összehívta a seregeket. Közösen segítettek az újonnan kiválasztott Őröknek, de a Csatlakozás sajnos tragikusan zajlott: a kiválasztottak közül senki nem maradt életben. Ők ketten kapták azt a feladatot is, hogy meggyújtsák a jelzőtüzet Ishal tornyának tetején, ezzel jelezve Loghainnek, hogy hozza meg az erősítést: a teyrn viszont visszavonult, magára hagyva a sereget, ami a király halálához, és a legtöbb Szürke Őr elvesztéséhez is vezetett. Agnes és Alistair életben maradtak Flemeth, az erdei boszorkány segítségével, aki kimentette őket a toronyból.

Alistairt mélységesen megviselte a társai elvesztése, és bosszúra vágyott Loghain ellen - az érzésben pedig Agnes is osztozott, ami azt eredményezte, hogy nem csak barátok, de erős szövetségesek maradtak a Veszedelem alatt. Rövid úton összegyűjtöttek egy szokatlan, de ütőképes csapatot, és sorra kötötték a szövetségeket, lassan összegyűjtve a sereget, ami szembeszállhatott a sötétfattyakkal. Cailan halála után Alistair lett a trón jogos örököse, a Theirin vérvonal utolsó tagja, azonban erősen vonakodott elfogadni a státuszt, és elfoglalni a trónt. A Veszedelem alatt ezzel kapcsolatban alakult a szemlélete: több kellemetlen tapasztalat ébresztette rá, hogy jobban a kezébe kell vennie az életét, és késznek kell állnia a nehéz döntések meghozatalára, így mire ténylegesen a trónigény került szóba, már sokkal kevésbé hezitált. A politikai konfliktusok elsimítása érdekében beleegyezett, hogy feleségül veszi Anorát, Cailan özvegyét, és vele közösen uralkodnak majd Ferelden felett: a Veszedelem végéig azonban még Szürke Őrként harcolt, a végső csatába személyesen vezetve a seregeket, és végül megölve Urthemiel Fődémont.

Hivatalosan a Fődémon megölésének az életébe kellett volna kerülnie, de túlélte: ennek oka, hogy Morrigan, a csapathoz csatlakozott erdei boszorkány felajánlott egy alternatívát. Egy sötét mágiát használó rituálé során nemzett egy gyermeket a mágusnőnek, aki a sötétfattyak mérgével a testében születik majd: és aki magában hordozza Urthemiel lelkét.

## Egyéb

* A kardon és a pajzson kívül a lándzsákkal is boldogul.
* Rendelkezik egy kis ezüst amulettel, amit az anyja hagyott rá - ezen Andraste szimbóluma van, és a valódi anyjától származik.
* A fiáról semmit nem tud: ez az alku része volt Morrigannel. Ennek gondolata mélyen felzaklatja, mert túlságosan emlékezteti a saját helyzetére, és arra, hogy milyen volt fattyúként, apa nélkül felnőni.